Mult aşteptatul concert Metallica din Capitală a fost programat, în sfârşit, pentru august 2019! Vestea a picat ca un trăsnet asupra fanilor români, care vor fi nevoiţi să dea jos chiar şi 50 de kilograme ca să încapă în vechiul tricou cu sigla trupei.

„Am un tricou foarte frumos cu Metallica din liceu, sigur îmi vine şi acum”, a declarat, cu optimism, Aurel F. din Pantelimon, chiar înainte să încerce să îmbrace articolul vestimentar, care a cedat imediat din toate cusăturile, cu un pârâit strident.

„E OK, dacă nu mă încape tricoul până vara viitoare, am şi o geacă de blugi pe care am scris ‘Metalica’ cu pixul. Pentru aia nu cred că trebuie să slăbesc mai mult de douăzeci de kile”, a oftat bătrânul rocker, urcându-se într-un autobuz al liniei 102.

„Prea bătrân pentru a încăpea în tricoul cu Metallica, prea tânăr pentru a muri!”, şi-a rezumat Aurel existenţa, în timp ce autobuzul gonea orbeşte spre Piaţa Miniş.

